༄༅། །གདན་ས་ཆེན་པོའི་ཆོས་གྲྭ་ལྷོ་བྱང་གཉིས་ཀྱི་ཉེར་གཅིག་དང་ཉེར་ལྔའི་དུས་ཇ་སོ་སོའི་ཐོག་དགེ་རྒྱུན་བཙུགས་པའི་ཡི་གེ་བཞུགས།། ཨོཾ་སྭ་སྟི་སིདྡྷཾ། ཕུན་སུམ་ཚོགས་པའི་དགེ་འདུན་རྣམས་ཀྱིས་དགོངས་དགོས་ལ། རང་རེའི་གདན་ས་ཆེན་པོའི་ཆོས་གྲྭ་ལྷོ་བྱང་གཉིས་ཐུན་མོང་དང་ཐ་དད་དུ་བྲིས་ཐང་གྲས་གཅིག་མཆོད་ཡུལ་གྱི་དགེ་རྒྱུན་དུ་སྦྱར་ནས། བསམ་པ་རྣམ་པར་དག་པའི་ཆོས་སྤྱོད་རྣམ་དཀར་རྒྱུན་ཆགས་སུ་གསར་དུ་བཙུགས་པའི་ལེགས་བྱས་འགའ་རེ་སྔར་ནས་ཀྱང་སྤེལ་བ་བཞིན། ད་རེས་ཀྱང་ས་སྐྱ་པ་ཆོས་མེད་སྔགས་འཆང་ངག་དབང་ཀུན་དགའ་བསོད་ནམས་ཀྱི་ཤེས་རྒྱུད་ཀྱི་སྒྲིབ་གཉིས་སྦྱངས་ནས། དུས་འདིར་ཚེ་རིང་ནད་མེད་བསམ་དོན་ཡིད་བཞིན་འགྲུབ་པ་དང་། ཕྱི་མ་དག་པའི་ཞིང་དུ་སྐྱེས་ཏེ། སླར་ཡང་སྤྲུལ་པས་ས་སྐྱ་པའི་བསྟན་པ་དཀར་འཇམ་དུ་བྱ་བའི་རྒྱུར་དམིགས་ནས། ཟླ་བ་བྱུང་ངོ་ཅོག་གི་ཉེར་གཅིག་དང་། ཉེར་ལྔའི་དུས་ཇ་གཉིས་ལ་ཆོས་སྤྱོད་ཅུང་ཡང་བ་འདུག་པས། དེ་གཉིས་ཀྱི་ཉེར་གཅིག་གི་སྐབས་སུ་ཆོས་སྤྱོད་གཞན་རྣམས་རྫོགས་པའི་རྗེས་སུ་ལྟུང་བཤགས་ཚར་གསུམ་རེ་དང་། ཉེར་ལྔའི་ཉིན་བཟང་སྤྱོད་ཚར་རེ་དུས་རྒྱུན་ལྡན་དུ་མ་ཆག་པ་མཛད་དགོས་པའི་རྟེན་དུ། ས་བོན་ཁལ་དྲུག་འགྲོ་བའི་རབ་ཞིང་འོས་བབ་སྤྱི་པར་སྦྱར་བའི་ཟླ་བ་ལྔ་བའི་ཉེར་གཅིག་དུས་ཇའི་ཐོག་ལོ་རེ་བཞིན་ནས་འབོ་རེ་ཆག་མེད་དུ་སྒྲུབ་དགོས་དང་། ལྷག་པར་དེ་རང་ལ་ངོར་པ་མཁན་ཆེན་ནམ་མཁའ་སངས་རྒྱས་པས་ཐུགས་དམ་ཆག་པ་ཁ་གསོ་དང་། རྡོ་རྗེ་རྣལ་འབྱོར་མའི་ཆོས་སྐོར་ཡོངས་རྫོགས། གཞན་ཡང་ཆོས་ཚུལ་མང་པོ་ཞིག་གསན་པའི་ཆོས་ཡོན་དང་། ཞིང་བརྗེས་དུས་གཤེགས་རྫོངས་སོགས་ཀྱི་སྐབས། ངོར་ཐར་པ་རྩེ་ནས་བྱུང་བའི་བྲིས་ཐང་ཁྱད་པར་ཅན་གྲས་གཅིག་གི་གཙོ་བོ་ལམ་ཟབ་བརྒྱུད་པ་ལ་ཆོས་ཚུལ་ཐ་དད་པའི་བརྒྱུད་པ་ཡོངས་རྫོགས་རེ་རེས་བསྐོར་བའི་ཤིན་ཏུ་འདུས་ཆེ་བའི་ཞལ་བཀོད་ངོ་མཚར་ཅན་འདིའི། ༈ །གཙོ་ཐང་དང་པོ་རྡོ་རྗེ་འཆང་ལ་རིགས་ལྔ་ཡུམ་བཞི་སེམས་དཔའ་བརྒྱད། ལྷ་མོ་དྲུག་དང་ཁྲོ་བོ་བཅུ་སོགས་གདན་གསུམ་ཚང་བའི་ལྷ་ཚོགས་ཀྱིས་བསྐོར་བ། ༈ །གཉིས་པ་རྣལ་འབྱོར་དབང་ཕྱུག་ལ་གཤེད་དམར་ལྷ་ལྔའི་ཆོས་སྐོར་གྱི་བླ་མ་བརྒྱུད་པས་བསྐོར་བ། ༈ །གསུམ་པ་ས་སྐྱ་པ་ཆེན་པོ་ལ་ཀྱཻ་རྡོར་འགྲེལ་པ་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །བཞི་པ་སློབ་དཔོན་རིན་པོ་ཆེ་བསོད་ནམས་རྩེ་མོ་ལ་ཀྱཻ་རྡོར་མཚོ་སྐྱེས་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །ལྔ་པ་རྗེ་བཙུན་རིན་པོ་ཆེ་ལ་བདེ་མཆོག་ཆོས་སྐོར་གྱི་བླ་མ་བརྒྱུད་པས་བསྐོར་བ། ༈ །དྲུག་པ་ཆོས་རྗེ་ས་པཎ་ལ་དབུ་མ་ལུགས་ཀྱི་སེམས་བསྐྱེད་ཀྱི་བླ་མ་བརྒྱུད་པས་བསྐོར་བ། ༈ །བདུན་པ་ཚོགས་བསྒོམ་ཀུན་དགའ་དཔལ་ལ་རྗེ་བཙུན་རྡོ་རྗེ་བདག་མེད་མའི་དབང་གི་བླ་མ་བརྒྱུད་པས་བསྐོར་བ། ༈ །བརྒྱད་པ་གཉན་ཆེན་བསོད་ནམས་བརྟན་པ་ལ་འཇིགས་བྱེད་ས་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །དགུ་པ་བྲག་ཕུག་པ་བསོད་ནམས་དཔལ་བ་ལ་རྡོ་རྗེ་འཇིགས་བྱེད་རྭ་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །བཅུ་པ་དཔལ་ལྡན་བླ་མ་དམ་པ་བསོད་ནམས་རྒྱལ་མཚན་ལ་ཀུན་རིགས་ས་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །བཅུ་གཅིག་པ་དང་པོ་བླ་མ་དཔལ་ལྡན་ཚུལ་ཁྲིམས་ལ་ཚེ་དཔག་མེད་པའི་བླ་མ་བརྒྱུད་པས་བསྐོར་བ། ༈ །བཅུ་གཅིག་པ་གཉིས་པ་གྲུབ་ཆེན་བུདྡྷ་ཤྲཱི་ལ་སེམས་ཙམ་ལུགས་ཀྱི་སེམས་བསྐྱེད་ཀྱི་བླ་མ་བརྒྱུད་པས་བསྐོར་བ། ༈ །བཅུ་གཉིས་པ་རྡོ་རྗེ་འཆང་ཀུན་དགའ་བཟང་པོ་ལ་བླ་མ་གཙོ་བསྡུས་ཀྱིས་བསྐོར་བ། ༈ །བཅུ་གསུམ་པ་མུས་ཆེན་སེམས་དཔའ་ཆེན་པོ་ལ་གསང་འདུས་འཕགས་ལུགས་ཀྱི་ཆོས་སྐོར་གྱི་བླ་མ་བརྒྱུད་པས་བསྐོར་བ། ༈ །བཅུ་བཞི་པ་ཆོས་རྗེ་ཀུན་དགའ་དབང་ཕྱུག་ལ་གསང་འདུས་ཡེ་ཤེས་ཞབས་ལུགས་ཀྱི་ཆོས་སྐོར་གྱི་བླ་མ་བརྒྱུད་པས་བསྐོར་བ། ༈ །བཅོ་ལྔ་པ་ཀུན་མཁྱེན་མཁས་པའི་དབང་པོ་བསོད་ནམས་སེངྒེ་ལ་སམྦུ་ཊ་རྡོ་དབྱིངས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །བཅུ་དྲུག་པ་ཡོངས་འཛིན་དཀོན་མཆོག་འཕེལ་ལ་སོ་ཐར་སྡོམ་རྒྱུན་གྱི་བླ་མ་བརྒྱུད་པས་བསྐོར་བ། ༈ །བཅུ་བདུན་པ་འཇམ་དབྱངས་སངས་རྒྱས་རིན་ཆེན་ལ་ཀྱཻ་རྡོར་ལྷ་བཅུ་བདུན་མའི་དབང་གི་བླ་མ་བརྒྱུད་པས་བསྐོར་བ། ༈ །བཅོ་བརྒྱད་པ་རྗེ་ལྷ་མཆོག་སེངྒེ་ལ་ཀྱཻ་རྡོར་ནག་པོ་ཞབས་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །བཅུ་དགུ་པ་ངོར་ཆེན་དཀོན་མཆོག་ལྷུན་གྲུབ་ལ་ཀྱཻ་རྡོར་འགྲེལ་པ་ལུགས་ཀྱི་དབང་གི་བླ་མ་བརྒྱུད་པས་བསྐོར་བ། ༈ །ཉི་ཤུ་པ་ཆོས་ཀྱི་རྗེ་སངས་རྒྱས་སེངྒེ་ལ་བདེ་མཆོག་བོང་ཞལ་ཅན་གྱི་དབང་གི་བླ་མ་བརྒྱུད་པས་བསྐོར་བ། ༈ །ཉེར་གཅིག་པ་ཆོས་རྗེ་ཤར་སྒང་པ་ཤེས་རབ་རྒྱལ་མཚན་ལ་སྦྱོང་དཀྱིལ་བཅུ་གཉིས་ཀྱི་དབང་གི་བླ་མ་བརྒྱུད་པས་བསྐོར་བའི་བྲིས་ཐང་ཁྱད་པར་ཅན་འདི་རྣམས། རྗེ་ལྷ་མཆོག་སེངྒེ་། རྗེ་སངས་རྒྱས་སེངྒེ་། རྗེ་ནམ་མཁའ་དཔལ་བཟང་རྣམས་ཀྱིས་རིམ་པར་བཞེངས་ཤིང་ཐུགས་དམ་གྱི་རྟེན་དུ་མཛད་པའི་བྱིན་རླབས་ཀྱི་གཟི་འོད་འབར་བར་བཞུགས་པ། ས་སྐྱ་པ་ངག་དབང་ཀུན་དགའི་མིང་ཅན་གྱི་ལག་ཏུ་དད་པའི་དབང་གིས་བབ་པ་འདི་རྣམས་ཆོས་གྲྭ་ལྷོ་བྱང་གཉིས་ཐུན་མོང་དུ་ཚོགས་པའི་ཆོ་འཕྲུལ་ལོ་གསར་གྱི་སྐབས་དང་། རྗེ་མུས་ཆེན་གྱི་དུས་ཆེན་ཆེན་མོའི་སྐབས། དབྱར་མཐོང་སོགས་ཀྱི་དུས་བསོད་ནམས་བསོག་པའི་ཞིང་དུ་དམིགས་ཏེ། ཇི་སྲིད་བསྟན་པ་གནས་ཀྱི་བར་དུ་རྩ་འཇགས་སུ་ཕུལ་བ་ཡིན་པས། ཉེར་གཅིག་གི་ལྟུང་བཤགས་དང་། ཉེར་ལྔའི་བཟང་སྤྱོད་གཉིས་ཀྱང་ཟླ་བ་ངོ་རེ་བཞིན་དུས་ཇ་བྱུང་རེས་ཀྱིས་ཆག་མེད་དུ་སྒྲུབ་པའི་དོ་དམ་ཆོས་སྡེའི་མཁན་ཆེན། ཚོགས་ཆེན་དབུ་བྱེད། སྤྱི་པ་གཉིས། ཆོས་ཁྲིམས་ལས་ཐོག་པ་སུ་ཡིན་སོགས་ཀྱིས་དཀོན་མཆོག་ཐུགས་མི་ཁྲེལ་བའི་དོ་དམ་རུས་བྱེད་དགོས་ཡིན་པ། འདུས་པའི་ཚོགས་ཀུན་གྱིས་དགོངས་པར་བཞུགས་པ་ཞུ། ༡ ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་ཅག་ཚེ་མཐར་ཕྱིན་ཅིང་བསམ་དོན་འགྲུབ། །བསྟན་པ་ཆེར་རྒྱས་ནམ་ཞིག་འཆི་བའི་ཚེ། །སྨོན་ལམ་འཕོ་བའི་དམིགས་པ་ལ་སོགས་པ། ༢ །གསལ་དང་མི་གསལ་ཅི་འདྲར་གྱུར་ན་ཡང་། །རྒྱུན་དུ་སྨོན་ལམ་བཏབ་པའི་ནུས་མཐུ་ཡིས། །བར་དོ་མེད་པར་མཁའ་སྤྱོད་དག་པའི་ཞིང་། །སྐད་ཅིག་ཉིད་ལ་བསྒྲོད་དེ་རང་དོན་ཀུན། ༣ །མཐའ་རུ་ཕྱིན་ནས་གང་ལ་གང་འདུལ་གྱི། །སྤྲུལ་པས་སྤྱི་དང་བྱེ་བྲག་བསྟན་པ་འདི། །དབྱར་མཚོ་བཞིན་དུ་སྤེལ་བའི་མཐུ་ལྡན་ཞིང་། །འགྲོ་ཀུན་དགའ་བའི་ཞིང་དུ་འདྲེན་པར་ཤོག །སརྦ་མངྒ་ལཾ། ཤུ་བྷ་མསྟུ་སརྦ་ཛ་ག་ཏཾ། དགེ་བ་འདི་རྒྱས་པར་གྱུར་ཅིག། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།